Page:Ludus Coventriae (1841).djvu/76



Introitus Moyses.

He that made alle thynge of nought, Hevyn and erthe, bothe sunne and mone, Save alle that his hand hath wrought, Allemyghty God in hevyn trone! I am Moyses that make this bone, I pray the, Lord God, with alle my mende, To us inclyne thi mercy sone, Thi gracyous lordchep lete us fynde.

The to plesyn in alle degré, Gracyous God and Lord ovyr alle, Thou graunte us grace, wher so we be, And save us sownd fro synfulle falle. Thy wylle to werke to us thi thralle, Enforme and teche us all thi plesans, In purenesse put us that nevyr not falle, And grounde us in grace ffrom alle grevauns.

Hic Moyses videns rubrum ardentem admirande dicit,

A! mercy, God, what menyth ȝon syte? A grene busche as fyre doth flame, And kepyth his colowre fayr and bryghte, ffresche and grene withowtyn blame.